CELEX: 32018D1463
Language: lv
Date: 2018-09-28 00:00:00
Title: Padomes Īstenošanas lēmums (ES) 2018/1463 (2018. gada 28. septembris) par kontroles pasākumu piemērošanu jaunajām psihoaktīvajām vielām N-fenil-N-[1-(2-feniletil)piperidīn-4-il]ciklopropānkarboksamīdam (ciklopropilfentanilam) un 2-metoksi-N-fenil-N-[1-(2-feniletil)piperidīn-4-il]acetamīdam (metoksiacetilfentanilam)

1.10.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 245/9
               
            
         PADOMES ĪSTENOŠANAS LĒMUMS (ES) 2018/1463
         (2018. gada 28. septembris)
         par kontroles pasākumu piemērošanu jaunajām psihoaktīvajām vielām N-fenil-N-[1-(2-feniletil)piperidīn-4-il]ciklopropānkarboksamīdam (ciklopropilfentanilam) un 2-metoksi-N-fenil-N-[1-(2-feniletil)piperidīn-4-il]acetamīdam (metoksiacetilfentanilam)
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Lēmumu 2005/387/TI (2005. gada 10. maijs) par informācijas apmaiņu, riska novērtējumu un kontroli attiecībā uz jaunām psihoaktīvām vielām (1) un jo īpaši tā 8. panta 3. punktu,
         ņemot vērā Eiropas Komisijas priekšlikumu,
         ņemot vērā Eiropas Parlamenta atzinumu (2),
         tā kā:
         
                     (1)
                  
                  
                     Eiropas Narkotiku un narkomānijas uzraudzības centra paplašinātās Zinātniskās komitejas īpašajā sanāksmē 2018. gada 21. martā saskaņā ar Lēmuma 2005/387/TI 6. pantu tika sagatavoti riska novērtējuma ziņojumi par jaunajām psihoaktīvajām vielām N-fenil-N-[1-(2-feniletil)piperidīn-4-il]ciklopropānkarboksamīdu (ciklopropilfentanilu) un 2-metoksi-N-fenil-N-[1-(2-feniletil)piperidīn-4-il]acetamīdu (metoksiacetilfentanilu), un 2018. gada 23. martā tie tika iesniegti Komisijai un Padomei.
                  
               
                     (2)
                  
                  
                     Ciklopropilfentanils un metoksiacetilfentanils ir sintētiski opioīdi, kas pēc struktūras ir radnieciski fentanilam – vielai, kam piemēro kontroles pasākumus un ko plaši izmanto medicīnā par palīglīdzekli vispārējai anestēzijai ķirurģiskās operācijās un atsāpināšanai. Ciklopropilfentanils ir arī strukturāli radniecisks butirfentanilam, kas ir vēl viena starptautiski kontrolēta viela. Metoksiacetilfentanils ir strukturāli radniecisks arī okfentanilam (3) un acetilfentanilam, kas abas ir starptautiski kontrolētas vielas.
                  
               
                     (3)
                  
                  
                     Savienībā ciklopropilfentanils ir bijis pieejams vismaz kopš 2017. gada jūnija. Tas ir konstatēts sešās dalībvalstīs, kuras ziņojušas par kopumā 140 konfiskācijas gadījumiem laikposmā no 2017. gada jūnija līdz 2018. gada janvārim. Atklāto gadījumu skaits kopumā varētu neatspoguļot realitāti, jo ciklopropilfentanils netiek regulāri kontrolēts. Lielākoties ciklopropilfentanils konfiscēts pulvera veidā, bet mazākos daudzumos arī šķidrā veidā un tabletēs. Atklātie daudzumi ir samērā mazi. Tomēr jāņem vērā konteksts, ka fentaniliem ir raksturīga ļoti spēcīga iedarbība.
                  
               
                     (4)
                  
                  
                     Divas dalībvalstis ir ziņojušas par 77 nāves gadījumiem, kuros apstiprināta ciklopropilfentanila iedarbība. Šie nāves gadījumi ir notikuši īsā laikposmā, t. i., no 2017. gada jūnija līdz decembrim. Kopā ar ciklopropilfentanilu vairumā gadījumu konstatētas arī citas narkotikas. Vismaz 74 no minētajiem nāves gadījumiem ciklopropilfentanils ir bijis nāves cēlonis vai varētu būt veicinājis nāves iestāšanos. Nav ziņots par akūtas intoksikācijas gadījumiem, kuros būtu apstiprināta ciklopropilfentanila iedarbība. Varētu būt, ka saindēšanās gadījumā, kuru izraisījis ciklopropilfentanils, pretlīdzekļa iedarbība ir naloksonam. Gan ciklopropilfentanila izraisīto neletālo intoksikācijas gadījumu, gan nāves gadījumu skaits varētu būt lielāks, jo ciklopropilfentanils netiek regulāri kontrolēts. Nejauša ciklopropilfentanila iedarbība var radīt risku lietotāja ģimenei un draugiem, tiesībaizsardzības iestāžu un ātrās palīdzības dienestu darbiniekiem, medicīnisko un tiesu medicīnas laboratoriju darbiniekiem, kā arī ieslodzījuma vietu un pasta darbiniekiem.
                  
               
                     (5)
                  
                  
                     Nav tiešu pierādījumu, kas liecinātu, ka ciklopropilfentanila izgatavošanā, izplatīšanā, nelikumīgā tirdzniecībā un piegādē Savienībā būtu iesaistīta organizētā noziedzība. Tomēr tas tika konstatēts kādā heroīna paraugā un viltotās zālēs, tādēļ organizētās noziedzības līdzdalību nevar izslēgt. Pieejamie dati liecina, ka ciklopropilfentanilu ražo ķīmijas rūpniecības uzņēmumi, kas atrodas Ķīnā, bet līdzekļi fentanilu izgatavošanai varētu būt arī Savienībā.
                  
               
                     (6)
                  
                  
                     Ciklopropilfentanils ar maldinošu apzīmējumu “pētniecības ķīmiskā viela” vai “legāls” aizstājējs nelegālajiem opioīdiem atrodams pārdošanā tiešsaistē mazos daudzumos un vairumā lielākoties pulvera veidā vai kā šķīdums lietošanai gatavos deguna aerosolos. Turklāt dati, kas iegūti, konfiscējot šo vielu, rāda, ka ciklopropilfentanils ir ticis izmantots, lai izgatavotu viltotas populārās benzodiazepīna un analgētiķu tabletes. Dati, kas iegūti, konfiscējot šo vielu, liecina, ka ciklopropilfentanils var būt ticis pārdots arī nelegālajā opioīdu tirgū kā metoksiacetilfentanils, kā heroīns un maisījumos ar citiem opioīdiem, piemēram, heroīnu. Tādēļ lietotāji var nezināt, ka viņi lieto fentanilu.
                  
               
                     (7)
                  
                  
                     Savienībā metoksiacetilfentanils ir bijis pieejams vismaz kopš 2016. gada novembra. Tas ir konstatēts 11 dalībvalstīs, kuras ziņojušas par kopumā 44 konfiskācijas gadījumiem laikposmā no 2017. gada jūnija līdz decembrim. Atklāto gadījumu skaits kopumā varētu neatspoguļot realitāti, jo metoksiacetilfentanils netiek regulāri kontrolēts. Lielākoties metoksiacetilfentanils konfiscēts pulvera veidā vai šķidrā veidā, bet mazākos daudzumos arī tabletēs. Atklātie daudzumi ir samērā mazi. Tomēr jāņem vērā konteksts, ka fentaniliem ir raksturīga ļoti spēcīga iedarbība.
                  
               
                     (8)
                  
                  
                     Četras dalībvalstis ir ziņojušas par 13 nāves gadījumiem, kuros apstiprināta metoksiacetilfentanila iedarbība. Kopā ar metoksiacetilfentanilu visos gadījumos konstatētas arī citas narkotikas. Vismaz septiņos no minētajiem nāves gadījumiem metoksiacetilfentanils ir bijis nāves cēlonis vai varētu būt veicinājis nāves iestāšanos. Ir ziņots par diviem akūtas intoksikācijas gadījumiem, kuros apstiprināta metoksiacetilfentanila iedarbība. Varētu būt, ka saindēšanās gadījumā, kuru izraisījis metoksiacetilfentanils, pretlīdzekļa iedarbība ir naloksonam. Gan metoksiacetilfentanila izraisīto neletālo intoksikācijas gadījumu, gan nāves gadījumu skaits varētu būt lielāks, jo metoksiacetilfentanils netiek regulāri kontrolēts. Nejauša metoksiacetilfentanila iedarbība var radīt risku lietotāju ģimenei un draugiem, tiesībaizsardzības iestāžu un ātrās palīdzības dienestu darbiniekiem, medicīnisko un tiesu medicīnas laboratoriju darbiniekiem, kā arī ieslodzījuma vietu un pasta darbiniekiem.
                  
               
                     (9)
                  
                  
                     Nav informācijas, kas liecinātu, ka metoksiacetilfentanila izgatavošanā, izplatīšanā, nelikumīgā tirdzniecībā un piegādē Savienībā būtu iesaistīta organizētā noziedzība. Pieejamie dati liecina, ka metoksiacetilfentanilu ražo ķīmijas rūpniecības uzņēmumi Ķīnā, bet līdzekļi fentanilu izgatavošanai varētu būt arī Savienībā.
                  
               
                     (10)
                  
                  
                     Metoksiacetilfentanils ar maldinošu apzīmējumu “pētniecības ķīmiskā viela” vai “legāls” aizstājējs nelegālajiem opioīdiem atrodams pārdošanā tiešsaistē mazos daudzumos un vairumā pulvera veidā vai kā šķīdums lietošanai gatavos deguna aerosolos. Dati, kas iegūti, konfiscējot šo vielu, liecina, ka metoksiacetilfentanils varēja tikt pārdots arī nelegālajā opioīdu tirgū, kur to pārdod vai izmanto, lai viltotu opioīdu analgētiķus un benzodiazepīnu. Tādēļ lietotāji var nezināt, ka viņi lieto fentanilu.
                  
               
                     (11)
                  
                  
                     Ne Savienībā, ne, šķiet, citviet pasaulē ciklopropilfentanilam un metoksiacetilfentanilam nav atzīta lietojuma nedz medicīnā, nedz veterinārijā. Izņemot to, ka šīs vielas izmanto par analītisku references standartu un zinātniskos pētījumos, nekas neliecina, ka tās var izmantot citām vajadzībām.
                  
               
                     (12)
                  
                  
                     Riska novērtējuma ziņojumos secināts, ka datu trūkuma dēļ saistībā ar ciklopropilfentanilu un metoksiacetilfentanilu rodas daudzi jautājumi par riskiem cilvēka veselībai, sabiedrības veselībai un sociālajiem riskiem un uz tiem varētu atbildēt turpmāki pētījumi. Tomēr pieejamie pierādījumi un informācija par ciklopropilfentanila un metoksiacetilfentanila radītajiem riskiem veselībai un to sociālajiem riskiem, kā arī to līdzība fentanilam ir pietiekams pamats, lai visā Savienībā ciklopropilfentanilam un metoksiacetilfentanilam piemērotu kontroles pasākumus.
                  
               
                     (13)
                  
                  
                     Ciklopropilfentanils un metoksiacetilfentanils nav minēti ne Apvienoto Nāciju Organizācijas 1961. gada Vienotās konvencijas par narkotiskajām vielām, ne Apvienoto Nāciju Organizācijas 1971. gada Konvencijas par psihotropajām vielām kontrolējamo vielu sarakstā. Patlaban tie netiek vērtēti ANO sistēmā.
                  
               
                     (14)
                  
                  
                     Astoņas dalībvalstis ciklopropilfentanilam un deviņas dalībvalstis metoksiacetilfentanilam piemēro kontroles pasākumus saskaņā ar valsts tiesību aktiem narkotiku kontroles jomā, un piecas dalībvalstis ciklopropilfentanilu un metoksiacetilfentanilu kontrolē saskaņā ar citiem tiesību aktiem, tādēļ kontroles pasākumu piemērošana ciklopropilfentanilam un metoksiacetilfentanilam visā Savienībā ļautu izvairīties no šķēršļu rašanās tiesībaizsardzības iestāžu un tiesu iestāžu pārrobežu sadarbībā un veicinātu aizsardzību pret riskiem, ko var radīt to pieejamība un lietošana.
                  
               
                     (15)
                  
                  
                     Ar Lēmumu 2005/387/TI Padomei ir piešķirtas īstenošanas pilnvaras, lai tā Savienības līmenī ātri un uz speciālu zināšanu pamata reaģētu uz jaunu psihoaktīvu vielu parādīšanos, ko konstatējušas un par ko ziņojušas dalībvalstis, un lai visā Savienībā minētajām vielām piemērotu kontroles pasākumus. Tā kā ir izpildīti šādu īstenošanas pilnvaru piemērošanai nepieciešamie nosacījumi un procedūra, būtu jāpieņem īstenošanas lēmums, lai ciklopropilfentanilam un metoksiacetilfentanilam piemērotu kontroles pasākumus visā Savienībā.
                  
               
                     (16)
                  
                  
                     Lēmums 2005/387/TI ir saistošs Dānijai, un tādēļ tā piedalās šā lēmuma, ar ko īsteno Lēmumu 2005/387/TI, pieņemšanā un piemērošanā.
                  
               
                     (17)
                  
                  
                     Lēmums 2005/387/TI ir saistošs Īrijai, un tādēļ tā piedalās šā lēmuma, ar ko īsteno Lēmumu 2005/387/TI, pieņemšanā un piemērošanā.
                  
               
                     (18)
                  
                  
                     Lēmums 2005/387/TI nav saistošs Apvienotajai Karalistei, tādēļ tā nepiedalās šā lēmuma pieņemšanā un piemērošanā, un Apvienotajai Karalistei tas nav saistošs un nav jāpiemēro,
                  
               IR PIEŅĒMUSI ŠO LĒMUMU.
         
            1. pants
            Jaunajām psihoaktīvajām vielām N-fenil-N-[1-(2-feniletil)piperidīn-4-il]ciklopropānkarboksamīdam (ciklopropilfentanilam) un 2-metoksi-N-fenil-N-[1-(2-feniletil)piperidīn-4-il]acetamīdam (metoksiacetilfentanilam) visā Savienībā piemēro kontroles pasākumus.
         
         
            2. pants
            Dalībvalstis līdz 2019. gada 29. septembrim saskaņā ar valsts tiesību aktiem veic pasākumus, kas nepieciešami, lai ciklopropilfentanilam un metoksiacetilfentanilam piemērotu kontroles pasākumus un kriminālsodus, kā paredzēts to tiesību aktos, kas atbilst to saistībām, kuras izriet no Apvienoto Nāciju Organizācijas 1961. gada Vienotās konvencijas par narkotiskajām vielām vai Apvienoto Nāciju Organizācijas 1971. gada Konvencijas par psihotropajām vielām.
         
         
            3. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
            Šo lēmumu piemēro saskaņā ar Līgumiem.
         
         
            Briselē, 2018. gada 28. septembrī
            
               
                  Padomes vārdā –
               
               
                  priekšsēdētāja
               
               M. SCHRAMBÖCK
            
         
         
            (1)  OV L 127, 20.5.2005., 32. lpp.
         
         
            (2)  2018. gada 11. septembra atzinums (Oficiālajā Vēstnesī vēl nav publicēts).
         
            (3)  Narkotisko vielu komisija 61. sesijā, kas notika 2018. gada martā, nolēma okfentanilu iekļaut Apvienoto Nāciju Organizācijas 1961. gada Vienotās konvencijas par narkotiskajām vielām, kas grozīta ar 1972. gada protokolu, I tabulā.